陶倅母夫人挽詩
作者：方岳
朝代：宋

paragraphs: 戴君手持黄卿辭，邀我爲作陶母詩。
婦言婦德不出梱，縱有令則何繇知。
崑山生玉草木潤，欲識其母觀其兒。
一經科目摘髭易，五丈夫子皆瓌奇。
黄卿與世少諧可，老筆爲寫青琉璃。
嘅予一讀怳如洗，酸風淒斷漳淮湄。
往年將父問里舍，病痱中道驚相持。
秋山黯慘過縣尹，取急欲謁誰何醫。
天方罪予不孝子，行未半驛翁阽危。
雲崩日落竟千古，永始此路行無期。
爾時縣尹有母遺，鮐背兒齒當期頤。
潘輿佳日訪桃李，一舍而迎聊遨嬉。
人間僅僅幾寒暑，亦已奔月歸何時。
暮雲春樹渺千里，同一哀痛難平治。
此詩莫遣挽郎讀，天荒地老松風悲。